«Star Wars»-produksjonen i Norge vinteren 1979 er veldokumentert. Blant annet har statister som Tom Egeland og Arve Juritzen fortalt om sine opplevelser på settet, og førstnevnte har blant annet også sagt at han har skrevet flere autografer for sine få sekunder på lerretet i 1980 enn for sine mange krimbøker.

Men fremdeles er det ufortalte historier fra Finse-innspillingen. Noen år etter at faren hans døde ryddet filmskaper Erik Poppe i noen gamle pappesker i kjelleren.

Der kom han over en ganske spesiell skatt.

Bildet over er tatt under produksjonen, og er signert av skuespillerne Mark Hamill og Carrie Fisher. Der står det klart og tydelig:

– Takk for å ha holdt oss varme og glade!

Erik Poppes far, Per Frölich Poppe, var mannen bak klesmerket Ski Peer – som lagde jakkene til produksjonen. Han fikk oppdraget på slutten av 1970-tallet, etter å ha vært en prominent figur i norsk klesindustri i en årrekke. Blant annet hadde han laget OL-kolleksjonen til Grenoble i 1968, og flere plagg til kongefamilien.

Per Frölich Poppe var også en perfekt mann for å holde «Star Wars»-stjernene varme på Finse.

– Jeg tør ikke si at han var boblejakkas sanne far, men han regnes i hvert fall av kunstindustrimuseet som han som oppdaget boblejakka, forteller Erik Poppe til Filter.

Regissøren forteller at jakkene – og jakkemerket – som faren produserte er blitt et yndet samlerobjekt for «Star Wars»-samlere over hele verden.

Ifølge garderobeansvarlig Tom Nicholls ble det laget cirka 20 jakker til skuespillerne. Blant annet ble Harrison Fords jakke solgt via auksjonshuset Christies for over 30 000 kroner i 2002 – omtrent tre ganger mer enn det de hadde ventet seg.

– Vi blir jo stolte av at det dukker opp igjen, sier Poppe.

– Han var så tidlig ute med så mye, han representerer en generasjon innen norsk design som på mange måter får sin renessanse først nå. Han hadde likt dette, han hadde syns det var kjempegøy.

På noen av bildene som Frölich Poppe har tatt kan vi også se at flere av settarbeiderne har på seg disse jakkene.

På et av bildene er navneskiltet til Christian Berrum synlig Han har vært grip, lystekniker og altmuligmann på flere filmer siden 80-tallet, og driver i dag utstyrsfirmaet Chr. Quartz Lightning.

– Det var en interessant og lærerik opplevelse. Personlig syns jeg «Star Wars» er drepende kjedelig og hadde ingen forhåpninger om at det skulle bli noe stort.

Til dere som er interessert i jakka: beklager – Berrum ble frastjålet den like etter at produksjonen var over.

– Jeg tror dog ikke at det var en «Star Wars»-fan som stod bak tyveriet, sier han.

I bakgrunnen – Norge! (Foto: Per Frölich Poppe)

Innspillingen på Finse var preget av sterk kulde, men det forhindrer ikke fans fra å reise opp dit jevnlig. Hvert år er det samlinger med en turistguide fra hotellet som viser rundt på stedene de spilte inn når vinterstormen ikke tvang dem innendørs.

Produsent Gary Kurtz forklarte nylig om innspillingen i et intervju med Mashable:

– Jeg tror aldri jeg har vært på location noensinne der en lokal beboer ikke har kommet til meg og sagt: «Du skulle ha vært her i fjor, da var været mye bedre».

Nå går dessuten ryktene om at Hoth – planeten Finse skulle forestille – også er med i de nye filmene. Ryktet oppstod da selveste Roger Moore besøkte filmsettet i London, og rapporterte om islagte strøk.

Hvorvidt det faktisk er Hoth det er snakk om er fremdeles ikke sikkert, men det er ingenting som tyder på en tilbakekomst for «Star Wars»-crewet til Norge og Finse. Det er synd, syns Erik Poppe, som ivrer for incentivordning for utenlandske produksjoner.

– Vi har noen spektakulære områder i dette landet her, som få kan matche oss på og som mange vil filme i, sier han.

Når det gjelder Per Frölich Poppe sluttet ikke hans engasjement for underholdningsbransjen med «Star Wars»-oppdraget. Som 60-åring bestemte han seg for å realisere en gammel drøm om å starte en kafé.

Gjennom flere år var kafeen vertskap for NRK-programmet «Gjester hos Frölich» på radio og etter hvert også tv.

Kafeen ble et viktig sted for unge underholdningsartister å vise seg fram, og her debuterte blant annet Linn Skåber, Lompelandslaget, Åsleik Engmark, og Thomas Giertsen.

Takk til Andreas Frölich for å setje oss på spor av bileta og historia.